정조 13년
己酉正月十二日卯時上御熙政堂晝講入侍詣臺臺臣同爲入侍時知事徐有隣特進官李秉鼎參贊官韓晩裕侍讀官李遇濟檢討官徐配修待敎金祖淳假注書白慶楷記注官金鳳顯記事官李相璜武臣白東浚持平金鎔正言韓啓玉以次進伏訖晩裕曰今日晝講宗臣當爲進參而尙不來待以致歲初法講不得備員揆以事體誠極未安當該宗臣從重推考何如上曰依爲之出擧條上命進講遇濟進讀中庸自惟天下至誠爲能經綸天下之大經至上天之載無聲無臭至矣訖上讀新受音仍命陳文義遇濟曰臣學識鹵莽固不足以仰體聖意而第以此章言之大經卽五常之德而日用之所必由者也大經不明則國不得爲國人不得爲人矣目今亂逆層生懲討不嚴伈伈泄泄經年閱歲其將倫綱隳弛義理掃盡矣伏願殿下深留聖念夬斷乾剛使大經復明焉上曰言則誠好矣配修曰此中庸末章也無聲無臭固是聖道之至微妙至極盡地頭而究其本則要不外於謹獨二字而已殿下學貫天人道達上下凡在幽獨之間亦固不待加勉而伏願益懋聖意焉上曰好矣上曰知經筵亦陳之可也有隣曰大經貴在經綸大本貴在立之伏願殿下於經綸立之之上益加體念焉秉鼎曰諸臣皆已仰陳無餘蘊矣臣無可達者矣上曰然亦陳之秉鼎曰大經大本之下繼之以夫焉有所倚者作者之意蓋曰經大經立大本知化育而若有一毫偏倚底意思則其道末由也已偏之爲害蓋如是矣伏願殿下留意焉上曰目下儘好之言也上曰參贊官亦陳之晩裕曰中庸之極功要不過乎誠之一字而此二章尤是誠之極盡處也伏望殿下於誠之一字深留聖念焉上曰好矣上命有隣秉鼎先退有隣等退出上曰推考房承旨入侍賤臣承命出與左副承旨洪仁浩偕入進伏上命三司諸臣進前傳啓鎔等進前啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年磐石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管蔡致辟何累於文王之盛德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻㦧毒如鄭妻而遽使移置於京師至近之處巢穴得肆之地喙息自如防守不嚴且以目下揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行今又爲煽亂之窩窟而近畿尙置思之及此不覺懍然請黜置罪人鄭致達妻亟令王府夬正典刑以洩神人之憤上曰不允出擧條鎔等曰噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贜盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮藉産之律不施於此賊其可曰國有三尺乎且況逆復正法之後四字刀割凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典上曰不允出擧條鎔等曰金宇鎭之彌天罪惡已悉於三司箚啓而苟究其本則其父金尙喆是已蓋尙喆本以庸鎖之品濫據勻軸之任眷遇何如恩造何如而奈其賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此宇鎭之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻痛矣是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之嚴崇賊堅之許積一行刀割姻附賊復陰助聲勢不軌之跡已綻懷二之謀難掩今此賊復之輸款卽是尙喆之決案揆以邦憲豈可一刻容貸於覆載之間乎請逆賊尙喆依律處斷上曰不允出擧條十二行刀割鎔等曰請養遂獻遂竝令王府設鞫嚴問還寢會遂絶島定配之命仍令王府設鞫得情上曰此啓及李觀源事啓合爲一啓下段明謙等事三啓亦合爲一啓奏之可也鎔等曰澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理又況會遂之罪惡與澤遂一而二二而一也而忍杖不服遽有酌處之命有乖獄體李觀源以啓能之壻兼有師生之義啓能凶慘不道之謀決無不知之理而以蒙騃爲敎遽然酌處有乖獄體請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情上曰不允出擧條一行刀割鎔等曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以不尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕流沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之請遲晩後物故罪人啓能亟施孥籍之典上曰不允出擧條鎔等曰啓能趾海等諸賊窮凶極惡自有天地以來所未有者而限以國法賊能未施孥戮賊趾兄弟猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶請令王府一依古典趾賊等凶種之年未滿者待其稍長卽施邦刑俾絶凶逆易種養禍之患上曰不允出擧條鎔等曰煥億之罪可勝誅哉性旣妖邪行且陰譎勢之所使甘心附賊利之所在不憚賣叔手勢倐忽設施陰阿或有議論之相通則甘爲紹介於國榮或有謀計之排布則一聽國榮之指揮當國榮沮遏大計之日四字凶言之疏受之於國榮者煥億是已傳之於德相者煥億是已論其負犯實有浮於德相而況其疏草初本下語尤極凶慘有倍於四字者乎及其罪惡彰露之日敢生漫漶彌縫之計註釋四字誑惑群心勸其疏擧之說旣發於湖獄諸囚之招海西群不逞之輩又從以響應轉相煽動爲其漸染以至前日澤白今日仁京之窮凶劇逆而腸肚相連脈絡相貫若論其根柢窩窟一則煥億二則煥億昨日嚴訊之下抵賴不服者究厥情狀萬萬巧惡不可不嚴加刑訊一一取服而半日平問之餘反下酌處之命揆以獄體寧有是理請亟寢煥億島配之命仍令王府加刑得情夬施王章上曰三司合啓旣有德相之鐵案煥億加刑啓辭之有無別無關緊況所請不過加刑者乎付之本道加刑亦無不可依啓出擧條鎔等曰正刑罪人福榮巨猾樂純之種子元惡國榮之至親平日讎天怨國之心包藏已久內而締結𤨧衡外而交通逆洋捐萬金而經營先占巢穴分三道而嘯聚至定期日排布設施莫非此賊之所主張而凶謀逆節不待栲訊旣已爛熳承款則論以王章宜用𤨧洋已施之律而及其正法只斷以知情應坐諸人散配而止三尺倒置一國齊憤請正刑罪人福榮亟令王府快施孥戮之典上曰此啓又何必經歲爭執乎停之可也鎔等曰臣雖未能詳知本事之何如而關係甚重不敢停之矣上曰旣曰不知本事則其須停之鎔啓玉曰臣等姿性魯鈍言議拙訥本不合於淸朝耳目之任而猥叨言地倉卒登筵以正刑罪人福榮停啓事屢屢爭執至被嚴敎其何可一刻晏然於臺次乎請命遞斥臣等之職上曰傳啓方張勿辭亦勿退待出擧條鎔等曰噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之律尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉夏賊之外豈復有夏賊而今者逆恭又出則今日群下之骨驚擔掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑上曰不允出擧條鎔等曰噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典上曰不允出擧條鎔等曰噫嘻痛矣明謙之凶謀逆節實是亘萬古所無之賊也身爲閫帥數字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶至獰而數字刀割逆復之爱姪也一門之內日夜綢繆兩賊之間出沒紹介危機急變迫在吸吸何幸賊謀自綻天討夬行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖數字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今及不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之年未滿循例爲奴者揆以邦刑萬萬乖當夫逆種之待年用法乃是尋常治逆之律而至於此賊實無異於古之适雲今之趾夏則其凶種逆孼顧何論於待年與否乎請梟示罪人明謙正刑罪人以謙亟施孥戮之典逆復庶子好石不待年滿亟施處絞之律上曰不允出擧條鎔等曰噫嘻痛矣從古亂逆何限而豈有如宇鎭者哉渠以凶喆之子藉其氣勢罔念煦濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭一行刀割他日之計明白納招甚至於干涉善復自知當死之供吐實於平問之下其陰慘情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉今此酌處之命已是萬萬乖當而不有臺啓遽下特敎半夜之間勒令押付禁堂承宣俱未與知自有鞫獄以來豈有如許非常之擧乎已輸款之凶逆決不可酌配未盡究之情節尤不容不覈請遲晩罪人宇鎭更令王府卽速拿來仍前設鞫期於得情夬正典刑上曰不允出擧條噫嘻痛矣今日亂逆苟究其本則顧不在於五月之禍變乎復宇之本一行刀割是以壬寅之前則有榮德焉壬寅之後則有夏𤨧焉而畢竟則今年夏秋之喪變出矣噫嘻尙忍言哉擧國臣民之悲冤疑憤愈往愈劇而及承我慈聖諺敎始知兩次喪變果有所以矣慈敎若曰症勢凡百自初怪底此豈非喪禍之源委逆變之頭腦乎在今日所當窮覈者惟在於此一款而若其窮覈之道則亦惟在於逆醫廷楫乳道不可斷而斷之熱劑不宜進而進之則其間情節已極疑怪而滿庭臣僚屢朔嚴討終不得請尙使戴頭於竄配之中此殆天意之有在也噫窮凶之謀至憯之計必有主張指揮於不覩不聞之中者則此豈一廷楫所可獨爲者哉然而端緖之鉤得情節之覈出不得不先自廷楫始請減死定配罪人廷楫亟令王府設鞫嚴問期於得情上曰不允出擧條鎔曰臣之言議風采本不合於臺閣之任而猥叨言職登筵傳啓之際至定配罪人廷楫停啓事屢屢爭執致勤嚴敎自顧慙恧壞損臺體已無極矣其何可一刻仍冒乎請命遞斥臣職上曰顚錯多端多已寬恕一向勿辭亦所不可依啓出擧條鎔退出遇濟等曰臺臣傳啓體例莫重而承批之前繼陳他啓避嫌之際全不成樣擧措荒亂言語顚錯壞損臺體無復餘地臣等謂持平金鎔正言韓啓玉施以罷職之典宜矣上曰生疏所致不允出擧條仁浩曰合啓事體何等重大至於合啓末端事關係又何如而今日入侍臺臣未承批而徑傳他啓此已萬萬駭然其他啓辭或不宜停而遽停或當避嫌而不避其所做錯不一而足入侍玉堂所當隨卽規飭而乃於傳啓已畢之後草草論勘止於請罷事甚未安不可無警副校理李遇濟修撰徐配修從重推考何如上曰勿推可也出擧條啓玉曰大靜縣爲奴罪人金壽賢以幺麽宦寺交結士夫終爲凶賊之根柢而況其窮凶極惡之語敢欲潛售亂逆之心究厥罪惡萬戮猶輕情節未盡究覈輿情莫不憤惋請大靜縣爲奴罪人金壽賢更令王府設鞫嚴問依律處斷上曰不允出擧條啓玉曰爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟命王府設鞫得情夬正王法上曰不允出擧條啓玉曰罪人克觀克泰以妖任之同氣凶謀逆節爛熳同參而嚴訊之下抵賴不服未克究覈只施應坐之律定配罪人萬赫以逆能之私人往來逆澤綢繆情節綻露無餘而未及承款遽有酌處之命王章未伸輿憤莫洩請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情夬正王法上曰不允出擧條啓玉曰恒烈善海何等凶逆而其兄弟子姪晏然在家無異平人治逆不嚴防患太疎厚謙逆節萬古所無而時謙等以逆厚之同産偃處近郊尙未施當律輿情憂憤去而益甚請恒善支屬亟命散配時謙兄弟竝投絶島以嚴隄防上曰不允出擧條啓玉曰噫嘻痛矣朴宗集之罪可勝誅哉渠以乙未罷榜中人緣於憑覈之無路尙稽邦憲之亟加而至於擅刪日記漫漶義理其迹至妖其計叵測科事之外不可不一問請巨濟府絶島安置罪人朴宗集亟令玉府拿鞫得情施以當律上曰不允出擧條啓玉曰逆賊尙魯卽是千萬古所未有之劇賊而孥戮之典旣施旋寢噫此賊之未服王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典上曰不允出擧條啓玉曰宋迪中與樂彬換錢之罪究其心跡已極駭惋而龍範等叵測之事渠旣捉得則所當嚴加究覈期於得實而受賂聽囑輕先放釋名出鞫招至於逮問則在渠之道固當直陳事實以俟處分而乃敢白地誣罔推諉巡營欲爲掉脫之計者揆以法律萬戮猶輕而其間情跡尤極叵測決不可遽爾酌處還發配所請還發配所罪人宋迪中亟令王府拿來嚴鞫期於得情上曰此則尤無係關其亟停之啓玉曰不敢遽停矣上曰前此數啓旣已停之則何獨此啓而持難乎啓玉曰臣以遐鄕微賤之蹤萬不近似於淸朝耳目之任而猥叨言地初登筵席以還發配所罪人宋迪中停啓事屢屢爭執至被嚴敎臣何敢一刻晏然於臺次乎請命遞斥臣職上曰勿辭亦勿退待出擧條啓玉曰噫彼申嵦地本卑微性又邪譎卯育於妖相之門數字刀割紹介兩賊之間自爲媒妁藉其勢力圖得甄復則宇鎭凶謀逆節爛熳同參之狀昭不可掩一行刀割其所鉤覈之方專在於嵦請申嵦嚴鞫得情施以當律上曰乍從旋寢近於欠誠昨筵亦以此雖有下敎此段一聞輒蹙眉姑先依啓出擧條啓玉曰今番逆變醞釀旣久排布甚密徒黨支葉宜不止於在囚諸賊而只緣鞫事未了徑先撤罷當逮者不逮當問者不問疎虞之歎已無可言而至於寧鎭則卽是賊喆之賤産逆復之愛壻兩賊之綢繆交通寧鎭爲之階梯昏夜去來屛人密語之狀旣出於囚供陰謀祕計無不參涉則凶徒之覈出隱情之鉤得專係於此賊之盤問而移送捕廳之後未卽訊覈旋爲酌處獄體之疎忽刑政之壞損更無餘地請罪人寧鎭亟令王府設鞫嚴問期於得情夬施王章上曰此啓亦何必爭執乎其亟停之啓玉曰不敢遽停矣上曰停之可也啓玉曰臣性質庸愚言議巽軟本不合於臺閣之任而至以罪人寧鎭停啓事屢屢爭執至被嚴敎臣何可一刻晏然於臺次乎請命遞斥臣職上曰勿辭亦勿退待出擧條啓玉曰趙時偉性本陰譎行又凶悖賊翰之餘論無不主張東馨之悖疏明有指揮賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贜畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公座稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬絶悖而甚至於五月喪變之後以平日不平之心益肆陰凶之計暗囑其兄沮戲葬國言喧藉情節莫掩揆以邦憲在所必覈而今此島配之典可謂失之太輕請島置罪人趙時偉亟令王府設鞫嚴問期於得情上曰不允出擧條啓玉曰新除授大司諫奇彦鼎時在全羅道光州地司諫徐秉德時在忠淸道大興地請竝斯速乘馹上來事下諭上曰依啓出擧條啓玉曰臣以遐鄕賤蹤猥叨淸班倉卒登筵未諳臺體僚臺避嫌之時未及同避至有玉堂請罷之擧而傳啓有命故不勝惶悚冒沒傳啓而又被玉堂請罷之擧臣何敢一刻晏然於臺次乎請命遞斥臣職上曰勿辭亦勿退待出擧條上曰諫院掌吏令攸司從重科治出榻敎命退諸臣以次退出